पौधे करने लगे इंसानों को संक्रमित, नींद में सांस लेना भूल जाते हैं लोग
घरेलू तनाव से सेक्शुअली ट्रांसमिटेड बीमारियों का खतरा ज्यादाः पौधे भी कर रहे इंसानों को संक्रमित, स्लिप एप्निया नींद में सांस लेना भूल जाते हैं लोग
नमस्कार,
आप अपनी और अपने परिवार की सेहत का ध्यान बेहतर ढंग से रख सकें, इसके लिए हम ‘वीकली हेल्थ ब्रीफ’ लाए हैं। इसमें आपको मिलेंगे प्रमुख हेल्थ अपडेट्स, महत्वपूर्ण रिसर्च से जुड़े आंकड़े और डॉक्टरों की रेलेवेंट सलाह। इसे पढ़कर आपको सेहत से जुड़ी जरूरी जानकारियां मिलेंगी और आप परिवार का बेहतर ख्याल रख पाएंगी।
अब पौधे भी करने लगे इंसानों को संक्रमित, कोलकाता में दुनिया का पहला ऐसा केस
जानवरों में इंसानों में फैलने वाली कोरोना महामारी से हम भली-भांति परिचित हैं। लेकिन अब पौधे भी इंसानों को संक्रमित करने लगे हैं। ऐसा ही एक मामला कोलकाता में सामने आया है। जिसके बारे में कहा जा रहा है कि यह अपनी तरह का पहला ऐसा केस है।
61 साल के एक रिसर्चर को मशरूम से संक्रमण हुआ; जिसके बाद उन्हें अस्पताल में भर्ती होना पड़ा। उनकी स्थिति फिलहाल ठीक है। लेकिन पौधों से होने वाले इस फंगल संक्रमण ने जानकारों को चौकन्ना कर दिया।
रिपोर्ट्स के मुताबिक रिसर्चर मशरूम और दूसरे पौधों पर रिसर्च कर रहे थे। इसी दौरान वो फंगस के संपर्क में आए। आम तौर पर पौधों मे पाए जाने वाले फंगस इंसानों में नहीं फैलता। लेकिन इस बार आश्चर्यजनक रूप से रिसर्चर भी संक्रमित हो गए। वैज्ञानिकों का कहना है कि इस दिशा में और रिसर्च की जरूरत है और आने वाले दिनों में ऐसी नई चीजें सामने आ सकती हैं, जिससे पूरी दुनिया पर असर पड़ेगा।
खबर में आगे बढ़ने से पहले इस पोल के जरिए अपनी राय देते चलिए
घर में तनाव है तो सेक्शुअली ट्रांसमिटेड बीमारियों का खतरा ज्यादा
डॉक्टर्स बताते हैं कि बॉडी और माइंड की सेहत एक-दूसरे से जुड़ी होती है। अब ऑस्ट्रेलिया में हुई एक नई रिसर्च में पता चला है कि घरेलू झगड़ों के चलते सेक्शुअली ट्रांसमिटेड यानी यौन संक्रमित बीमारियों का खतरा बढ़ जाता है।
साउथ ऑस्ट्रेलिया यूनिवर्सिटी ने साल 1987 से 2010 के बीच हॉस्पिटल और पुलिस स्टेशन से आंकड़े जुटाए। जिसमें पाया गया कि जिन बच्चों ने अपने परिवार में तनाव और घरेलू हिंसा देखी थी; उनमें आगे चलकर सेक्शुअली ट्रांसमिटेड बीमारियों का खतरा 49% तक ज्यादा था।
इस रिसर्च के आधार पर निष्कर्ष निकाला गया है कि घर में होने वाले झगड़ों का सीधा संबंध सेक्शुअली ट्रांसमिटेड बीमारियों से है। बचपन में घरेलू हिंसा देखने या झेलने वाले बच्चे आगे चलकर ऐसी बीमारियों की चपेट में अधिक आते हैं।
स्लीप एप्निया यानी नींद में सांस लेना भूल जाते हैं लोग; यह कमजोर याददाश्त का भी संकेत
स्लीप एप्निया शरीर की दूसरी समस्याओं के अलावा कमजोर पड़ती याददाश्त की ओर भी इशारा करती है। अमेरिका में हुई एक नई रिसर्च में ये बात सामने आई है।
बता दें कि स्लीप एप्निया उस स्थिति को कहते हैं जब सोते हुए कोई सांस लेना भूल जाए और ऑक्सीजन के कमी होने पर चौंक कर उठ जाए; जैसे किसी ने उसका गला घोंटा हो।
अमेरिका में हुई इस स्टडी में पाया गया कि मिडिल एज के पुरुषों में कमजोर याददाश्त के कारण भी स्लिप एप्निया के मामले बढ़ रहे हैं। यह जब होता है जब दिमाग शरीर को सांस लेने के लिए सिग्नल नहीं भेज पाता।
रिसर्च करने वाले डॉक्टर्स का यह भी कहना है कि इस बीमारी का खतरा महिलाओं के मुकाबले पुरुषों को ज्यादा होता है। लेकिन यह बीमारी किसी को भी, किसी भी उम्र में हो सकती है।
दुनिया का हर छठा इंसान इनफर्टिलिटी से पीड़ितःWHO
आज के वक्त में इनफर्टिलिटी यानी बच्चे पैदा कर पाने में असमर्थ होना बड़ी समस्या बन गई है। कई रिसर्च में इस बात की पुष्टि हुई है कि पॉल्यूशन और बदलती लाइफ स्टाइल के चलते बड़ी संख्या में लोग इनफर्टिलिटी के शिकार हो रहे हैं।
अब विश्व स्वास्थ्य संगठन यानी WHO ने भी एक आंकड़ा जारी किया है। जिसके मुताबिक दुनिया भर में हर छठा इंसान इनफर्टिलिटी की समस्या से जूझ रहा है। इस आंकड़े के मुताबिक दुनिया भर में 17.5% वयस्क किसी न किसी स्तर पर इस समस्या से जूझ रहे हैं।